Markus 1:32-39 – Die bediening draai om God, nie om die vrugte daarvan nie – Bybelskool
Written by Chris van Wyk on Feb 1, 2010 . Posted in Markus.
Ek gaan voort om te lees, maar hierdie keer soos 'n kunstenaar:
Let op dat die son al onder was, dws dat die sabbat verby was, voordat die skare mense die siekes en dié wat in die mag van duiwels was, na Jesus gebring het. Hulle wou die teenstand van die Fariseërs vermy wat binnekort sou uitbars weens Jesus se genesings op die sabbat (2:23-3:6). Siekte word duidelik van duiwelbesetenheid (unieke uitdrukking wat net verder in 5:15-18 voorkom) onderskei.
Reg van die begin van Jesus se bediening word die duiwels (1:25, 34) stilgemaak en ook mense wat genees is (1:44) verbied om publiek daaroor te praat (selfs die dissipels word op 'n punt belet om te praat – 8:30). Die rede word in 1:45 gegee – die oomblik toe Jesus se bediening te bekend geraak het, was dit moeiliker om openlik in 'n dorp te bedien, veral omdat die skare Hom eerder volg weens die wonderwerke as weens sy prediking en boodskap. Die teoloog Wrede het dit die Markus Messiaanse geheim genoem.
Jesus se bediening was ingebed in sy gebedsverhouding met God (vgl. ook 6:46 – op die berg; 14:32-42 – in Getsemane). Let op hoe dit juis na sy gebed is, wat Hy weier om verdere genesings in Kapernaum te doen, want sy missie is om te preek: "want daarvoor het Ek gekom". Die wonders is afhanklik van die prediking, en nie andersom nie.
Dit tref my – die bediening is nie 'n selfvervullende beroep nie. Dit het net sin as dit ingebed is in 'n (gebeds)-verhouding met God. Die bekende gesegde spreek my net weer aan: Besig met die dinge van God, maar nie besig met die God van die dinge nie. Ek wil vandag tyd spandeer met God, my bediening deurbid, en herfokus op wat Hy op my hart lê.
Matteus (8:16-17; 4:23) voeg 'n aanhaling uit Jesaja 53:4 by in sy weergawe as verduideliking waarom Jesus die siekes genees en die duiwels uitdryf: "Hy het ons lyding op Hom geneem, ons siektes het Hy gedra." Hy plaas die bediening ook in 'n wyer prentjie as 'n bediening wat vanuit sinagoges sy impak gehad het regdeur Galilea. Lukas (4:40-44) verwoord dit op sy eie manier, deur bv. die individuele hantering van elke sieke te beklemtoon. Interessant dat die duiwels weet wie Jesus is, en dat mense dit so moeilik, ten spyte van sy prediking en wonderwerke, agterkom!
Chris, dankie vir die nadruk van die belang van gebed – soos asemhaling vir die siel. Jesus se gebedsruimte is in afsondering, in 'n stil tyd van die nag … skerp in kontras met die begin van Markus se vertelling van aksie-belaaide, dringende gebeure wat die isolasie voorafgaan.